Publication: Magyar Közlöny
Issue: MK-1999-23 (Year: 1999, Number: 23)
Era: 1990-2004
Section: 1. A Magyar Nemzeti Bank az 1991. évi LX. törvény
Paragraph Index: 330

b) A bankjegy előoldala többszínű, széléig kifutó alapnyomattal és háromszínű képnyomattal készült, amelynek összhatása zöld és lila. Az írisszerűen nyomtatott alapnyomatok a bal oldalon található vízjelmező körül szürke, a szövegtükör körül halványkék és zöld, a bankjegy jobb oldalán szürke és zöld színhatásúak. A bankjegy alsó, felső, illetve jobb oldalán található szegélyek hullámvonalas mintáiban mikroírással „ÖTEZER FORINT” ismétlődő felirat látható. Az alapnyomat jobb felső részén az átnézőjel előoldali eleme található. A képnyomat része a vízjelmező fölött lévő, tagolt formájú világoszöld színű rozetta, amelynek ellipszis rajzolatú részében található a rejtett kép, amelyben megfelelő helyzetben az „MNB” felirat látható. A szövegtükörben: „5000 ÖTEZER FORINT MAGYAR NEMZETI BANK” feliratok, Surányi Kovács Álmos Riecke Werner névaláírások, „ELNÖK ALELNÖK ALELNÖK BUDAPEST 1999” feliratok, valamint a büntető záradék szövege: „A BANKJEGYHAMISÍTÁST A TÖRVÉNY BÜNTETI!” olvasható. A névaláírások mellett balra található a Magyar Köztársaság címere. A szövegtükör képnyomati elemeinek színe sötétkék. A képnyomat jobb oldali részén gróf Széchenyi István arcképe, jobbra fölötte „GRÓF SZÉCHENYI ISTVÁN” felirat, jobbra alatta „5000” értékjelzés látható. E képnyomat elemeinek színe lila. A bankjegy piros színű sorszáma két helyen — a bal oldalon a vízjelmező alatt vízszintesen, valamint a jobb oldalon az arckép mellett függőlegesen elhelyezve — található. A sorszám két betűből és hét számjegyből áll. A szövegtükör és a vízjelmező között a bankjegy rövidebb oldalával párhuzamosan hologramhatású fémcsík található. Ezen a ráeső fénytől függően, ismétlődő elemként a határozott rajzolatú „MNB” felirat, illetve a finomabb rajzolatú köztársasági címer látható. A fémcsík bal oldalán ismétlődő — kisméretű számmal írt — „5000” értékjelzés található. A bankjegy előoldalának képe: 1999/23. szám

Source: https://magyarkozlony.hu/hivatalos-lapok/de6a89eec0c0a5142eee72e64834aa97989c6205/dokumentumok/3f3ba84184f673b3d0b5149ccd5ec36fbf498081/letoltes